Afgørelse truffet af Det Blandede EØF-udvalg

nr. 37/1999

af 30. marts 1999

om ændring af bilag XI (tjenesteydelser på telekommunikationsområdet) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Bilag XI til aftalen blev ændret ved afgørelse nr. 7/1999 truffet af Det Blandede EØS-udvalg den 29. januar 1999(1).

(2) Europa-Parlamentets og Rådets direktiv 97/13/EF af 10. april 1997 om ensartede principper for generelle tilladelser og individuelle tilladelser for teletjenester(2) bør indarbejdes i aftalen.

(3) Der bør tages hensyn til Liechtensteins særlige situation og til det forhold, at tjenesteydelser på telekommunikationsområdet i Liechtenstein hidtil er blevet udbudt i henhold til monopolaftaler med Schweiz.

(4) Bestemmelserne om tredjelande i direktiv 97/13/EF bør tilpasses med henblik på anvendelsen af aftalen -

TRUFFET FØLGENDE AFGØRELSE:

Artikel 1

Følgende punkt indsættes efter punkt 5cb (Europa-Parlamentets og Rådets direktiv 97/33/EF) i bilag XI til aftalen:

"5cc. 397 L 0013: Europa-Parlamentets og Rådets direktiv 97/13/EF af 10. april 1997 om ensartede principper for generelle tilladelser og individuelle tilladelser for teletjenester (EFT L 117 af 7.5.1997, s. 15).

Bestemmelserne i direktivet skal med henblik på anvendelsen af denne aftale læses med følgende tilpasninger:

a) i artikel 1, stk. 2, og i bilaget erstattes udtrykkene 'traktaten' og 'navnlig artikel 36 og 56' med henholdsvis 'EØS-aftalen' og 'navnlig artikel 13 og 33'

b) hvad angår forholdet til tredjelande, jf. artikel 18 i direktivet, gælder følgende:

1. Med henblik på at opnå størst mulig konvergens ved anvendelsen af en ordning for tredjelande hvad angår tilladelser og udøvelse af virksomhed i henhold til tilladelser udveksler de kontraherende parter oplysninger, jf. artikel 18, stk. 1, og afholder høringer om de spørgsmål, der er omhandlet i artikel 18, stk. 2, i Det Blandede EØS-udvalg, i henhold til særlige procedurer, som de kontraherende parter vedtager.

2. Når Fællesskabet i henhold til artikel 18, stk. 2, forhandler med et tredjeland for at opnå sammenlignelige rettigheder for sine organisationer, skal det tilstræbe at opnå ligebehandling for organisationer i EFTA-staterne

c) i punkt 4.7 i bilaget til direktivet erstattes udtrykket 'Fællesskabets forpligtelser over for tredjelande' med 'Fællesskabets eller en EFTA-stats forpligtelser over for tredjelande'

d) hvad angår artikel 3, stk. 2, kan individuelle tilladelser udstedt af Liechtenstein ligeledes være omfattet af særlige betingelser:

i) der sikrer, at der fortsat udbydes tjenester til kunder i Liechtenstein i henhold til den tidligere monopolaftale med Schweiz

ii) der muliggør overgang fra den tidligere monopolaftale med Schweiz ved indførelse af et system baseret på licitation af levering af grundlæggende tjenester i Liechtenstein (jf. Liechtensteins telekommunikationslovgivning fra 20. juni 1996)

iii) der tager hensyn til kravene i henhold til EØS-lovgivningen om levering af grundlæggende tjenester, selv når det drejer sig om meget små netværk."

Artikel 2

Teksterne til direktiv 97/13/EF på islandsk og norsk, som er knyttet til de respektive sproglige udgaver af denne afgørelse, er autentiske.

Artikel 3

Denne afgørelse træder i kraft den 31. marts 1999, forudsat at Det Blandede EØS-udvalg har modtaget alle fornødne meddelelser i henhold til aftalens artikel 103, stk. 1.

Artikel 4

Denne afgørelse offentliggøres i EØS-afsnittet i og EØS-tillægget til De Europæiske Fællesskabers Tidende.

Udfærdiget i Bruxelles, den 30. marts 1999.

På Det Blandede EØS-udvalgs vegne

F. Barbaso

Formand

(1) EFT L 35 af 10.2.2000, s. 37.

(2) EFT L 117 af 7.5.1997, s. 15.